Vinidarius

Vinidarius (5.6. stor.) bol zostavovateľ malej zbierky kuchárskych receptov, ktorá sa zachovala v samostatnom unciálnom rukopise z 8. storočia, vydávajúcom sa za výňatky alebo výpisky z Apicia. 

Text s titulom Apici excerpta a Vinidario viro inlustri („Výňatky z Apicia od osvieteného muža Vinidaria“) pozostáva z 30 receptov a je odpísaný z inej kuchárskej knihy, než sa pod menom Apicius dochovala do súčasnosti. Rukopis sa obsahovo len veľmi málo prekrýva so štandardným „apiciovským“ kódexom De re coquinaria, aj keď niektoré recepty sú si navzájom v podstatných znakoch podobné. Vinidariove predpisy sa dnes zvyčajne prezentujú ako príloha alebo dodatok k Apiciovi a obohacujú naše poznatky o kuchyni v neskorej antike.

O Vinidariovi ako takom nie je inak nič známe. Pravdepodobne to bol vysokopostavený Gót so záujmom o kuchárske umenie, žijúci v Itálii v časoch Ostrogótskeho kráľovstva (493-553)keď sa príslušníci bohatých vrstiev snažili plniť nariadenie kráľa Theodoricha Veľkého, aby „chudobní Rimania napodobňovali Gótov a zámožní Góti zase Rimanov” (Romanus miser imitatur Gothum et utilis Gothus imitatur Romanum).

Vinidariovo skutočné gótske meno znelo zrejme Vinithaharjis (Winiþa-harjis); tak sa volal aj Theodorichov prastarý otec, ostrogótsky kráľ Vinitharius, spomínaný rímskym historikom zo 6. storočia Jordanom.

Referencie

Literatúra 
 Apicius, A critical edition with an introduction and an English translation. Totnes: Prospect Books, 2006 [editovali a preložili Christopher Grocock a Sally Grainger]
 , Teubner, 1922 [editovali Cesare Giarratano a Friedrich Vollmer]
 Max Ihm: Die Apizius-Exzerpte im codex Salmasianus, in: Archiv für lateinische Lexicographie und Grammatik, Teubner 1908

Externé odkazy 
 Bibliotheca Augustana: Apici excerpta latinský text Vinidaria na základe kritického vydania M.E. Milhamovej, Teubner 1969
 Pisces scorpiones rapulatos Príklad Vinidariovho receptu s praktickým návodom na prípravu 
 Auszüge aus Apicius vom Edelmann Vinidarius 
 Excerpts of Apicius by Vinidarius anglický preklad Vinidaria na webstránke Celtnet (Dyfed Lloyd Evans 2010-11)

Spisovatelia starovekého Ríma
Autori kuchárskych kníh
Kuchárske knihy